Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 630/11/6613	Žiar nad Hronom, 28.3.2012
EEČ : 2-52-114-2012

U Z N E S E N I E

Trestná vec:	obvinená XXXXX  
Prečin:	neoprávnené používanie cudzieho motorového vozidla podľa § 217 odsek 2 písmeno c Trestného zákona číslo 300/2005 Zbierky zákonov

Rozhodol: 	prokurátor Okresnej prokuratúry Žiar nad Hronom
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 17.10.2011 si v čase asi o 12.00 h, na základe Zmluvy o nájme dopravného prostriedku uzatvorenej podľa § 630 - 637 Obchodného zákonníka, prenajala od spoločnosti XXXXX, Banská Belá, osobné motorové vozidlo Škoda Fabia, ev. č. XXXXX v hodnote 7 946,- €, na jeden deň, pričom sa zaviazala, že vozidlo vráti nasledujúci deň, t. j. 18.10.2011 v čase o 12.00 h a vozidlo v dohodnutý termín nevrátila ani napriek viacerým telefonickým výzvam, čím spôsobila spoločnosti XXXXX. škodu vo výške 216,06 € na nájomnom, pohonných hmotách a poškodení nárazníka. 
Podľa §216 odsek 2 Trestného poriadku je určená obvinenej skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ Banská Štiavnica, sp. zn. ORP-1208/BS-ZH-2011 zo dňa 17.11.2011 bolo začaté trestné stíhania a súčasne vznesené obvinenie XXXXX, nar. XXXXX, trvale bytom XXXXX, Ul. XXXXX, za prečin neoprávneného používania cudzieho motorového vozidla podľa § 217 ods. 1, ods. 2 písm. c) Tr. zák.na hore uvedenom skutkovom základe.

	Obvinená bola v prípravnom konaní vypočutá, pričom uviedla, že je pravdou, že si dňa 17.10.2011 v čase asi o 12.00 h, na základe nájomnej zmluvy prenajala osobné motorové vozidlo zn. Škoda Fabia ev. č. XXXXX, a to na jeden deň.  S prenajímateľom si dohodla výšku nájomného a to 25,- €, pričom sa zaviazala vozidlo vrátiť v nasledujúci deň o 12.00 h. Toto neurobila a vozidlo používala aj po dohodnutom termíne. Telefonicky oznámila prenajímateľovi, že vozidlo vráti neskôr, pričom ani v ďalšom dohodnutom termíne vozidlo nevrátila. Prenajímateľ si prišiel sám zobrať vozidlo v čase asi o 22.20 h dňa 18.10.2011. Za oneskorenie sa mu ospravedlnila a uhradila škodu vo výške 216,06 € tak, ako si ju prenajímateľ vyčíslil. Na záver uviedla, že ju toto konanie veľmi mrzí, je si plne vedomá následkov zaň a súhlasí s podmienečným zastavením trestného stíhania. 

	Svedok - poškodený XXXXX vo svojej výpovedi potvrdil, že je majiteľom firmy XXXXX, Banská Belá. Jedná sa o firmu, ktorá prenajíma motorové vozidlá. Dňa 17.10.2011 prenajal osobné motorové vozidlo Škoda Fabia, ev. č. XXXXX XXXXX, o čom spísali nájomnú zmluvu. Nájomné za deň prenájmu, tak ako sa dohodli, obvinená XXXXX vyplatila vopred. Na základe zmluvy mala obvinená vozidlo vrátiť nasledujúci deň o 12.00 h. Keďže obvinená vozidlo nevrátila v dohodnutom termíne, pokúšal sa ju telefonicky kontaktovať, avšak táto telefón nedvíhala. Následne mu prišla SMS od obvinenej, že sa pracovne zdržala.  Asi o 17.15 h mu obvinená zdvihla telefón, pričom mu prisľúbila, že vozidlo vráti o 18.00 h. Ani túto dohodu obvinená nedodržala, preto zameral vozidlo podľa systému GPS a v nočných hodinách asi o 22.20 h si vozidlo išiel sám zobrať. Pri preberaní vozidla zistil, že je poškodený predný nárazník a nie sú dotankované pohonné hmoty. Škodu vyčíslil na 216,06 €, ktorú obvinená dňa 06.12.2011 uhradila. Nepripojil sa do konania s nárokom na náhradu škody. 

	Konanie obvinenej, okrem jej doznania, je preukázané aj odborným vyjadrením spoločnosti JHS, s. r. o., Martin, z ktorého vyplýva, že všeobecná hodnota vozidla Škoda Fabia, ev. č. XXXXX, predstavovala ku dňu 18.10.2011, 7 946,- €. Do spisového materiálu bola ďalej zabezpečená Zlmluva o nájme dopravného prostriedku zo dňa 17.10.2011, uzatvorená medzi spoločnosťou XXXXX., Banská Belá a XXXXX. Odovdzávací protokol vozidla, kniha jázd, osvedčenie o evidencii, faktúra č. 11/2011, doklad o uhradení čiastky 216,06 €.

	Zo zabezpečených dôkazov mám za to, že obvinená XXXXX svojim konaním zo dňa 18.10.2011 naplnila zákonné znaky prečinu neoprávneného používania cudzieho motorového vozidla podľa § 217 ods. 1, ods. 2 písm. c) Tr.zák. 

	Obvinená XXXXX doposiaľ nebola trestne stíhaná, v mieste bydliska nebola riešená na mieste priestupkov.

	Na základe hore uvedených skutočností som dospel k názoru, že sú splnené podmienky ustanovenia § 2l6 ods. l Tr. por., teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinená sa k trestnému činu priznala, tento oľutovala, súhlasila s podmienečným zastavením trestného stíhania a uhradila spôsobenú škodu.

S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.
Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre v Banskej Bystrici.
Sťažnosť má odkladný účinok.

JUDr. Slavomír Višňovský
prokurátor